РЕШЕНИЕ НА СЪВЕТА
от 1 декември 2009 година
за установяване условията за работа на председателя на Европейския съвет
(2009/909/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 243 от него,
като взе предвид Регламент № 422/67/ЕИО, 5/67/Евратом на Съвета от 25 юли 1967 г. относно определяне на възнагражденията на председателя и членовете на Комисията, на председателя, съдиите, генералните адвокати и секретаря на Съда, на председателя, членовете и секретаря на Първоинстанционния съд, както и на председателя, членовете и секретаря на Съда на публичната служба на Европейския съюз (1),
като има предвид, че:
(1)
Договорът от Лисабон превръща Европейския съвет в институция на Европейския съюз и създава длъжността председател на Европейския съвет с мандат от две години и половина, който може да бъде подновен еднократно.
(2)
Следва да се определят условията за работа на председателя на Европейския съвет,
ПРИЕ НАСТОЯЩОТО РЕШЕНИЕ:
Член 1
1. Разпоредбите на Регламент № 422/67/ЕИО, 5/67/Евратом на Съвета от 25 юли 1967 г., които се прилагат за председателя на Комисията, се прилагат по аналогия за председателя на Европейския съвет.
2. Основната месечна заплата на председателя на Европейския съвет съответства на сумата, получена след прилагане на 138 % към основната заплата на длъжностно лице на Европейския съюз на степен 16, трета стъпка.
Член 2
Председателят на Европейския съвет се уведомява за настоящото решение от председателя на Съвета.
Настоящото решение се публикува в Официален вестник на Европейския съюз.
Съставено в Брюксел на 1 декември 2009 година.